ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την υλοποίηση του τομέα ανωτάτου επιπέδου ".EU" ΠΟΥ ΤΡΟΠΟΠΟΙΕΙ ΤΗΝ ΠΡΟΤΑΣΗ ΤΗΣ ΕΠΙΤΡΟΠΗΣ σύμφωνα με το άρθρο 250 παράγραφος 2 της συνθήκης ΕΚ

2000/0328 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την υλοποίηση του τομέα ανωτάτου επιπέδου ".EU" ΠΟΥ ΤΡΟΠΟΠΟΙΕΙ ΤΗΝ ΠΡΟΤΑΣΗ ΤΗΣ ΕΠΙΤΡΟΠΗΣ σύμφωνα με το άρθρο 250 παράγραφος 2 της συνθήκης ΕΚ

1. ΕΙΣΑΓΩΓΗ

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή εκδίδει γνώμη επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή εκθέτει παρακάτω τη γνώμη της επί των έξι τροπολογιών που προτείνει το Ευρωπαϊκό Κοινοβούλιο.

2. ιστορικο

Ανταποκρινόμενη στα συμπεράσματα της έκτακτης συνόδου του Ευρωπαϊκού Συμβουλίου στις 23 και 24 Μαρτίου 2000 στη Λισαβόνα και με βάση την ανακοίνωση σχετικά με τα αποτελέσματα της δημόσιας διαβούλευσης για τη δημιουργία του τομέα ανωτάτου επιπέδου ".EU" (KOM(2000)421), η Επιτροπή πρότεινε τον παρόντα κανονισμό [1] για την υλοποίηση του τομέα ανωτάτου επιπέδου (Top Level Domain - TLD) ".EU", με σκοπό να διασφαλιστεί η διαθεσιμότητα ενός νέου τομέα για την καταχώριση των ονομάτων των επιχειρήσεων, των οργανισμών και των ατόμων που είναι εγκατεστημένοι ή είναι κάτοικοι της Κοινότητας. Ο κανονισμός αποσκοπεί στη θέσπιση των όρων για τον καθορισμό του μητρώου, το οποίο θα διοικεί, θα οργανώνει και θα διαχειρίζεται τον τομέα ανωτάτου επιπέδου ".EU", καθώς και το γενικό πλαίσιο πολιτικής για την υλοποίησή του.

[1] KOM(2000)827 - 2000/0328(COD)

Το Ευρωπαϊκό Κοινοβούλιο ενέκρινε τις τροπολογίες σε πρώτη ανάγνωση στις 4 Ιουλίου 2001 και η Επιτροπή θέσπισε την τροποποιημένη πρόταση στις 2 Οκτωβρίου 2001. Το Συμβούλιο εξέδωσε ομόφωνα κοινή θέση στις 6 Νοεμβρίου 2001. Η Επιτροπή υποστήριξε την κοινή θέση, εκτός από τη διάταξη που αφορούσε το είδος της επιτροπής και τη διαδικασία, η οποία απορρίφθηκε.

Οι τροπολογίες τις οποίες ψήφισε το Ευρωπαϊκό Κοινοβούλιο είναι αποτέλεσμα του συμβιβασμού που επετεύχθη μεταξύ των θεσμικών οργάνων. Εφόσον οι τροπολογίες είναι αποδεκτές από το Συμβούλιο, δεν γίνεται επίκληση της διαδικασίας συμβιβασμού. Η τελική έγκριση από το Συμβούλιο προβλέπεται κατά τη συνεδρίαση του Συμβουλίου Μεταφορών και Τηλεπικοινωνιών τον Μάρτιο του 2002, αφού προηγηθεί έλεγχος των κειμένων από γλωσσομαθείς νομικούς.

3. ΣΚΟΠΟΣ ΤΗΣ ΠΡΟΤΑΣΗΣ

Η παρούσα πρόταση κανονισμού αποσκοπεί να διασφαλίσει τη διαθεσιμότητα ενός νέου τομέα ανωτάτου επιπέδου για τις επιχειρήσεις, οργανισμούς και άτομα που είναι εγκατεστημένοι ή είναι κάτοικοι της Κοινότητας και παρέχει μια επιπρόσθετη επιλογή για την καταχώριση ονομάτων τομέα στους υφιστάμενους εθνικούς τομείς. Ο τομέας ".EU" θα συμβάλλει στην μεγαλύτερη προβολή της εσωτερικής αγοράς στο χώρο της εικονικής αγοράς, διότι διασφαλίζει την παρουσία στο Ίντερνετ σε ευρωπαϊκό επίπεδο, ενώ αναμένεται να αυξήσει τη χρήση του Ίντερνετ στην Ευρώπη. Η πρόταση κανονισμού θεσπίζει τους όρους για τον καθορισμό του μητρώου, το οποίο θα διαχειρίζεται, θα διοικεί και θα οργανώνει τον τομέα ανωτάτου επιπέδου ".EU" και παρέχει το γενικό πλαίσιο πολιτικής για την υλοποίησή του, συμπεριλαμβανομένων των τομέων για τους οποίους απαιτείται η θέσπιση δημόσιων κανόνων πολιτικής.

4. ΓΝΩΜΗ ΤΗΣ ΕΠΙΤΡΟΠΗΣ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Στις 28 Φεβρουαρίου 2002 το Ευρωπαϊκό Κοινοβούλιο ενέκρινε έξι τροπολογίες (τροπολογίες 7 έως 12) επί του κανονισμού. Η Επιτροπή είναι σε θέση να κάνει δεκτές όλες τις τροπολογίες στο σύνολό τους.

4.1. Είδος της επιτροπής και διαδικασία (τροπολογίες 8, 11 και 12)

Το κυριότερο θέμα το οποίο δίχασε το Συμβούλιο και το Ευρωπαϊκό Κοινοβούλιο κατά τη διάρκεια των διαπραγματεύσεων αφορούσε το είδος της επιτροπής και τη διαδικασία που απαιτείται για τον παρόντα κανονισμό. Η Επιτροπή πρότεινε να χρησιμοποιηθεί η "επιτροπή επικοινωνιών" που συγκροτείται σύμφωνα με την οδηγία πλαίσιο και να εφαρμοστεί για τον κανονισμό η συμβουλευτική διαδικασία όσον αφορά τα μέτρα δημόσιας πολιτικής. Το Ευρωπαϊκό Κοινοβούλιο υποστήριξε την πρόταση της Επιτροπής σε πρώτη ανάγνωση, προσθέτοντας ότι η 'επιτροπή ONP' θα πρέπει να συνδράμει την Επιτροπή έως ότου τεθεί σε ισχύ η οδηγία πλαίσιο. Ενεργώντας με αυτόν τον τρόπο, το Ευρωπαϊκό Κοινοβούλιο αναγνώρισε την ανάγκη να ληφθεί υπόψη η σύγκλιση των τεχνολογιών των επικοινωνιών, εξετάζοντας τα σχετικά με τον τομέα ".EU" θέματα από κοινού με άλλα θέματα ηλεκτρονικών επικοινωνιών, καθώς και να αποφευχθούν οι βραδυκίνητες διαδικασίες κατά την υλοποίηση του τομέα ανωτάτου επιπέδου ".EU". Το Συμβούλιο υποστήριξε τη σύσταση ειδικής επιτροπής και την εφαρμογή της κανονιστικής διαδικασίας, τόσο κατά την επιλογή του μητρώου (άρθρο 3), όσο και για τους κανόνες δημόσιας πολιτικής που πρέπει να θεσπιστούν.

Η συμβιβαστική λύση, η οποία προβλέπεται στις τροπολογίες 8, 11 και 12 εξασφαλίζει καλή ισορροπία, ενώ η 'επιτροπή επικοινωνιών' και, μέχρις ότου αυτή συγκροτηθεί, η 'επιτροπή ONP' θα συνδράμουν την Επιτροπή και θα εφαρμοστεί η κανονιστική διαδικασία για την καθιέρωση των κριτηρίων και της διαδικασίας καθορισμού του μητρώου (άρθρο 3 παράγραφος 1 στοιχείο α)) και των κανόνων δημόσιας πολιτικής (άρθρο 5), ενώ θα εφαρμοστεί η συμβουλευτική διαδικασία για τον καθορισμό του μητρώου και του συμβατικού πλαισίου για την επίβλεψη της διαχείρισης του τομέα ανωτάτου επιπέδου ".EU"

4.2. Μέθοδος καταχώρισης (τροπολογία 7)

Μια νέα αιτιολογική σκέψη εισάγει την μέθοδο 'εξυπηρέτηση κατά προτεραιότητα', η οποία πρέπει να λαμβάνεται υπόψη, μεταξύ άλλων επιλογών, κατά τη διαμόρφωση της πολιτικής καταχώρισης. Μολονότι δεν περιλαμβάνεται στην πρότασή της, η Επιτροπή θα μπορούσε να υποστηρίξει στην τροποποιημένη πρότασή της την αναφορά στην εν λόγω μέθοδο, η οποία είναι μια ευρέως εφαρμοσμένη μέθοδος καταχώρισης, υπό την επιφύλαξη των ορίων που πρέπει να εισαχθούν από τους κανόνες δημόσιας πολιτικής.

Η συμβιβαστική λύση δεν προεξοφλεί την απόφαση που θα ληφθεί για την πολιτική καταχώρισης, αλλά υπογραμμίζει ότι μια τέτοια μέθοδος είναι μια αναγνωρισμένη μέθοδος καταχώρισης. Η εν λόγω αιτιολογική σκέψη αποτελεί χρήσιμη διευκρίνιση όσον αφορά την πολιτική καταχώρισης την οποία μπορεί να υποστηρίξει η Επιτροπή.

4.3. Τροπολογίες που διευκρινίζουν τις υποχρεώσεις του μητρώου (τροπολογία 9 και 10).

Δύο επιπλέον τροπολογίες διευκρινίζουν τη διάταξη που αφορά τις υποχρεώσεις του μητρώου σύμφωνα με τον παρόντα κανονισμό.

Η τροπολογία 9 προσδιορίζει ότι η πολιτική εξωδικαστικής επίλυσης διαφορών βασίζεται στην ανάκτηση κόστους. Η εν λόγω αρχή, η οποία είχε ήδη εισαχθεί από το Κοινοβούλιο σε πρώτη ανάγνωση, συνάδει με παρόμοια αρχή που ισχύει για τα τέλη (άρθρο 4.2.γ) και η Επιτροπή μπορεί να την υποστηρίξει ως χρήσιμη διευκρίνιση.

Η τροπολογία 10 διευκρινίζει ότι το μητρώο πρέπει να διασφαλίζει την ακεραιότητα των βάσεων δεδομένων ονομάτων τομέα.

Η εν λόγω διευκρίνιση είναι χρήσιμη, δεδομένου ότι οι βάσεις δεδομένων ονομάτων τομέα αποτελούν μία από τις κύριες λειτουργίες του μητρώου. Η Επιτροπή θα έχει την δυνατότητα να διασφαλίσει, στο μέτρο του αναγκαίου, ότι το μητρώο έχει τη συμβατική υποχρέωση να προστατεύει βάσεις δεδομένων οι οποίες δεν δύνανται να περιγράφονται ως "βάσεις δεδομένων ονόματος τομέα".

5. ΣΥΜΠΕΡΑΣΜΑ

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της, όπως παρατίθεται ανωτέρω.